Kristinn Skagamaður í skíðagöngu á Grænlandi Ein af fjölmörgum brekkum á leiðinni . Kristinn Einarsson þrautakóngur frá Akranesi , betur þekktur sem Kiddi kafari , er að takast á við enn eina áskorunina þessa dagana . Það er skíðaganga á Grænlandi þar sem gengið er í þrjá daga , alls 100 km og meðal annars gist í tjöldum í grænlenska kuldanum , en hann stóð í rúmum þrjátíu mínusgráðum dagana áður en Kristinn lagði í gönguna sem hófst í dag . Þetta er í tólfta skipti sem blásið er til þessarar skíðagöngu , en nokkrum sinnum hefur þurft að fella hana niður vegna veðurskilyrða . Gangan er ekki hættulaus , þó að ekki eigi að koma til að hvítabirnir verði á vegi göngugarpanna . Fyrir nokkrum árum varð það slys að einn göngumanna lenti í snjóflóði og lést . Skíðagangan er mikil þrekraun , en gönguleiðin þykir búa yfir töfrum frá náttúrunnar hendi . Skíðagöngumennirnir ganga með bakpoka , sem geymir hluta af nesti fararinnar . Kristinn Einarsson er eins og Skagamenn og fleiri vita , þekktur fyrir áhuga sinn á sjósundi , köfun , fjallaklifri og fleiri þrautum .